Document ID: 32009D0443

KOMISIJAS LĒMUMS
(2009. gada 10. jūnijs),
ar ko, pielāgojot tehnikas attīstībai, groza Eiropas Parlamenta un Padomes Direktīvas 2002/95/EK pielikumu attiecībā uz svina, kadmija un dzīvsudraba izmantošanas ierobežojumu atbrīvojumiem
(izziņots ar dokumenta numuru C(2009) 4187)
(Dokuments attiecas uz EEZ)
(2009/443/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 27. janvāra Direktīvu 2002/95/EK par dažu bīstamu vielu izmantošanas ierobežošanu elektriskās un elektroniskās iekārtās (1) un jo īpaši tās 5. panta 1. punkta b) apakšpunktu,
tā kā:
(1)
Direktīvā 2002/95/EK noteikts, ka Komisijai jānovērtē dažas bīstamās vielas, kas aizliegtas saskaņā ar minētās direktīvas 4. panta 1. punktu.
(2)
Attiecībā uz dažiem materiāliem un komponentiem, kas satur svinu un kadmiju, šo aizliegumu nepiemēro, jo vēl joprojām nav zinātniski pamatoti vai tehniski ir neiespējami minētajos materiālos un komponentos šīs bīstamās vielas neizmantot.
(3)
Nav svina aizstājēju, kuri būtu praktiski izmantojami lodēšanas materiālu sastāvā, kas vajadzīgi elektrisko transformatoru vara vadu lodēšanai, kuru diametrs ir 100 μm un mazāks.
(4)
Nav svina aizstājēju, kuri būtu praktiski izmantojami augstsprieguma diožu pārklājuma slānī uz cinka borāta stikla korpusa.
(5)
Patlaban nav iespējams aizstāt kadmiju un kadmija oksīdu biezslāņa plēves pastās, ko klāj uz berilija oksīda ar alumīnija saiti.
(6)
Aizstājējām tehnoloģijām skaņas signāla apstrādes analogo shēmu nomaiņai visās audioiekārtās profesionāliem lietojumiem, lai atteiktos no optoelektronisko savienotājierīču izmantošanas uz kadmija bāzes, vajadzētu būt praktiski izmantojamām no 2009. gada 31. decembra.
(7)
Patlaban tehniski nav iespējams aizstāt dzīvsudrabu, ko izmanto par katoda noārdīšanās inhibitoru līdzstrāvas plazmas displejos (līdz 30 mg vienam displejam), taču tam vajadzētu kļūt iespējamam no 2010. gada 1. jūlija.
(8)
Tādēļ attiecīgi jāgroza Direktīva 2002/95/EK.
(9)
Saskaņā ar Direktīvas 2002/95/EK 5. panta 2. punktu Komisija ir apspriedusies ar attiecīgajām ieinteresētajām personām.
(10)
Šajā lēmumā paredzētie pasākumi ir saskaņā ar atzinumu, ko sniegusi komiteja, kas izveidota ar Eiropas Parlamenta un Padomes Direktīvas 2006/12/EK (2) 18. pantu,
IR PIEŅĒMUSI ŠO LĒMUMU.
1. pants
Direktīvas 2002/95/EK pielikumu groza, kā noteikts šā lēmuma pielikumā.
2. pants
Šis lēmums ir adresēts dalībvalstīm.
Briselē, 2009. gada 10. jūnijā.

Labels: 0
1
20